Elon Musk

Elon Reeve Musk, BA, BS, FRS (* 28. jún 1971, Pretória) je podnikateľ, investor a filantrop. Má juhoafrické, kanadské a americké občianstvo. Je generálnym riaditeľom a Technoking (titul, ktorý si Musk pre seba vymyslel) automobilky Tesla, Inc. a súčasne aj jej najväčší akcionár. Vlastní firmu SpaceX, ktorá pôsobí v aerokozmickom priemysle. Nepriamo sa zaslúžil aj o vznik spoločnosti PayPal, ktorá vznikla spojením jeho spoločnosti X.com a spoločnosti PayPal v jej začiatkoch. Je predsedom spoločnosti SolarCity, ktorú pomáhal založiť. Bol hlavným iniciátorom vzniku neziskovej organizácie OpenAI, ktorá sa zaoberá vývojom a kontrolou umelej inteligencie. V roku 2013 predstavil koncept ultra-rýchleho dopravného systému Hyperloop, ktorý poskytol na ďalší vývoj formou open source. V roku 2017 založil novú spoločnosť The Boring Company, ktorá sa špecializuje na vyhlbovanie podzemných tunelov. Cieľ spoločnosti je presunutie mestskej premávky pod zemský povrch.

Prostredníctvom spoločnosti SpaceX plánuje uskutočniť misiu na Mars. Jeho hlavným cieľom je kolonizácia Marsu, ktorú považuje za záložný plán na prežitie ľudskej rasy. Dlhodobo upozorňuje na nebezpečenstvo umelej inteligencie. Považuje ju za najväčšiu hrozbu pre ľudstvo. To bol hlavný dôvod, prečo inicioval založenie spomínanej organizácie OpenAI. Dňa 7. januára 2021 sa stal najbohatším človekom na svete s hodnotou majetku 189,7 miliárd dolárov.

Životopis 
Elon Musk sa narodil v Pretórii v Južnej Afrike ako syn juhoafrického inžiniera Errola Muska a modelky a odborníčky na výživu kanadského pôvodu Maye Muskovej. Domov opustil v roku 1988 vo veku 17 rokov, bez podpory rodičov a sčasti aj kvôli povinnej vojenskej službe v Juhoafrickej republike. „Kto by chcel slúžiť vo fašistickej armáde“, povedal Musk. Odišiel do Kingstonu v Kanade, kde navštevoval Queen's University. Získal štipendium na University of Pennsylvania, kde získal vysokoškolský titul z ekonómie na Wharton School. Potom tam zostal ešte rok, aby získal druhý titul z fyziky.

Podnikateľská činnosť 
V roku 1995 Musk odišiel na vysokoškolský študijný program vo fyzike vysokých energií na Stanford University, kde zotrval iba dva dni a školu opustil a založil firmu Zip2, ktorá poskytovala software pre online publikácie pre mediálne organizácie. V roku 1999 divízia Compaqu AltaVista získala Zip2 za 307 miliónov dolárov v hotovosti a 34 miliónov v akciách. Elon a jeho brat Kimbal vlastnili toho času 12% Zip2.

Názory

Mimozemský život 
Musk tvrdí, že je „veľká šanca na existenciu jednoduchého života na iných planétach“, ale „otázka je, či existuje inteligentný život v známom vesmíre“. Neskôr vysvetlil svoje „nádeje“, že „inteligentný život v známom vesmíre existuje“ tým, že je to „pravdepodobnejšie, ako keby nebol, ale je to len odhad“.

Umelá inteligencia 
Musk často hovorí o potenciálnom nebezpečenstve umelej inteligencie (UI), označuje ju za „najvážnejšiu hrozbu prežitia ľudskej rasy“. Počas interview na sympóziu MIT Musk opísal UI ako „najväčšiu existenčnú hrozbu“ a ďalej „čím ďalej, tým viac si myslím, že by mala existovať nejaká regulačná ochrana, možno na národnej a medzinárodnej úrovni, aby sme si boli istí, že neurobíme nejakú hlúposť“. Vytvorenie umelej inteligencie opísal ako „vyvolanie démona“. 

Napriek tomu Musk investoval do firmy vyvíjajúcej UI DeepMind a Vicarious (ďalšia spoločnosť pracujúca na zvýšenie inteligencie strojov) a v roku 2015 spoluzaložil výskumnú organizáciu OpenAI. No Musk vysvetlil, že tieto investície „sa nevykonali z pohľadu ich návratnosti, ale kvôli dozoru nad súčasným stavom vývoja v odbore“.

Elon Musk hovorí aj: „Vo filmoch na túto tému, ako napríklad Terminátor, sa udalosti vyvíjajú hrozivo. A my by sme sa mali postarať, aby boli dobré, nie zlé.“

Vzdelanie 
 Waterkloof House Preparatory School
 Pretoria Boys High School
 Queen’s University, ekonómia
 Wharton School of the University of Pennsylvania, B. A., ekonómia
 University of Pennsylvania, B. A., fyzika

Referencie

Iné projekty

Externé odkazy 

 Rozhovor s Elonom Muskom HobbySpace 
 Webová stránka Muskovej nadácie 
 Statement of Elon Musk...  
 1999 Salon.com article on Musk 
 Interview s Carte Blanche zo septembra 2005 
 Interview s www.nasaspaceflight.com z januára 2006 
 Interview na webovej stránke www.pbs.org z januára 2003 
 Článok s Elonom Muskom vo Wired Magazine z júna 2007 

Vynálezcovia USA
Podnikatelia USA
SpaceX
Osobnosti z Pretórie
Naturalizované osobnosti USA
Členovia Kráľovskej spoločnosti